Sotblomsterfluer

Psilota atra
 Psilota innupta

Sotblomsterfluer (slekten Psilota) er en gruppe av fluer som tilhører familien blomsterfluer (Syrphidae). Slekten omfatter 14 kjente arter, én av dem forekommer i Norge. De er middelsstore, kullsvarte blomsterfluer.

Utseende 
Middelsstore (7–9 mm), kraftige, blankt svarte blomsterfluer. Hodet er forholdsvis stort. Fasettøynene er tett kledt med forholdsvis lange, lyse hår. De dekker nesten hele hodet hos hannen, men er bredt skilte i pannen hos hunnen. Antennene er slanke og mørke, det tredje leddet minst en og en halv gang så langt som bredt. Ansiktet er flatt og hårete, munnkanten ikke fremspringende. Thorax er blankt svart med svarte hår, omtrent kavdratisk med avrundede hjørner. Beina er noe kraftige, helt svarte bortsett fra at "kneene" kan være brungule. Bakkroppen er oval, blankt svart med mørke hår. Vingene er glassklare bortsett fra at området mellom årene Sc og R1 (den nest fremste cellen) er gulbrunt. Ulikt de fleste andre blomsterfluer mangler de den "falske åren" vena spuria i vingene.

Levevis 
Larven har blitt funnet under barken på råtnende trestammer, det er sannsynlig at den lever av gjærende sevje. Disse fluene finnes særlig i åpen skog, den ene nordiske arten synes å være noe knyttet til furu og den andre til eik, men de er neppe spesialiserte på ett enkelt treslag. De flyr i mai-juni. Det var først i 2004 at man ble klar over at det fantes to arter i Norden, så eldre artsbestemminger og opplysninger om biologien er ikke pålitelige.

Utbredelse 
Slekten forekommer i Holarktis og i Sørøst-Asia.

Systematisk inndeling / europeiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Eumerini 
 slekten sotblomsterfluer, Psilota Meigen, 1822
 Psilota anthracina Meigen, 1822 – Mellom-Europa
 furusotblomsterflue, Psilota atra (Fallén, 1817) – to norske funn fra Sørlandet
 Psilota innupta Rondani, 1857 – eneste nordiske funn er 3 eksemplarer innsamlet på 1800-tallet i Sverige
 Psilota rotundicornis Strobl, 1892 – Mellom-Europa

Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php  - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website 
 Norsk Entomologisk forening – for deg som vil lære mer om insekter.

Blomsterfluer
Dyr formelt beskrevet av Johann Wilhelm Meigen
Tovinger formelt beskrevet i 1822